《饮马长城窟行》
明代·江源

驱车登边隅，四牡寒风呼。云是古长城，坚永凝川涂。

举首见阴山，落日悬穹庐。汉兵数饮马，秦人曾备胡。

长天绝飞鸟，荒堠鸣妖狐。髑髅枕草根，恐是筑城徒。

往事不暇问，吾将吊扶苏。故国岂不思，犹未平匈奴。

将遵充国讣，献上金城图。功成受薄赏，拂衣归闲居。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。